[Foto’s] Identiese drieling is ‘een uit 200 miljoen’Becki-Jo Allen en haar drie seuns, Roman, Rocco en Rohan (Foto: Liverpool Echo) Die 23-jarige ma van ŉ drieling, Roman, Rocco en Rohan, het sopas uitgevind dat hulle identies is – die kans daarvoor is een uit elke 200 miljoen. Becki-Jo Allen van Gateacre in Liverpool, Engeland, se drieling is verlede jaar gebore en hulle moes ses weke lank in die hoësorgeenheid van die hospitaal bly. Sy het monsters ingestuur vir hul DNS om getoets te word ná talle persone opgemerk het dat hulle baie na mekaar lyk, en die uitslag het sopas bevestig dat hulle ŉ identiese drieling is. Volgens Becki-Jo sukkel sy glad nie om die drie, wat nou 10 maande oud is, uit te ken nie, weens hul unieke eienskappe en persoonlikhede. “Toe hulle pasgebore was, was dit nogal moeilik om hulle uit te ken, maar ek het nie deurmekaar geword nie,” het sy gesê. “Hulle het al drie donker geboortevlekke tussen hul wenkbroue, maar Roman sŉ is effe donkerder. Rohan het ook ŉ geboortevlek op sy been.” Volgens die Stigting vir Veelvoudige Geboortes, is die enigste manier om te bepaal of ŉ tweeling of drieling identies is, gewoonlik DNS-toetse. Becki-Jo het natuurlik swanger geword. Haar drieling is een van slegs ŉ handjievol drielinge in Engeland wat weens ŉ natuurlike swangerskap gebore is. Die drie boeties het ŉ driejarige ouer sussie, Indiana. Lees meer: Daily Mail, Liverpool Echo